Az Európai Parlament és a Tanács 2298/2000/EK határozata

(2000. szeptember 28.)

a közösségi agrárstatisztika tökéletesítéséről szóló 96/411/EK tanácsi határozat módosításáról

(EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 285. cikkére,

tekintettel a Bizottság javaslatára [1],

a Szerződés 251. cikkében megállapított eljárásnak megfelelően [2],

mivel:

(1) A közösségi agrárstatisztika tökéletesítéséről szóló, 1996. június 25-i 96/411/EK tanácsi határozat [3] azt a célt szolgálja, hogy az ilyen statisztikák jobban megfeleljenek a közös agrárpolitika reformjából eredő információigénynek.

(2) A 96/411/EK határozat végrehajtásának helyzetéről a Bizottság által az Európai Parlament és a Tanács elé terjesztett jelentés pozitívan értékeli a határozat alkalmazását.

(3) A nemzeti statisztikai rendszereknek a közös agrárpolitika reformjából eredő szükségletekhez való igazítása még nem ért véget.

(4) Mind a közös agrárpolitika belső fejlődése, mind a keleti bővítés külső összefüggései, valamint a sokoldalú kereskedelmi tárgyalások új fordulójának megnyitása a statisztikai szükségletek pontosítását igényli, ahol lehet, intézkedéseket kell tenni a közös agrárpolitikával kapcsolatban a tagállamok által a Bizottság rendelkezésére bocsátandó statisztikai adatok körét meghatározó, jelenlegi szabályozási keretek kiegészítésére.

(5) A Közösség 1998-tól 2002-ig terjedő időszakra vonatkozó statisztikai programjáról szóló, 1998. december 22-i 1999/126/EK tanácsi határozat [4] további intézkedések meghozatalát ajánlja a jelenlegi agrárstatisztikák javítására és a jövőbeni fejlesztések tervezésére, a közös agrárpolitika igényeinek való jobb megfelelés céljából.

(6) A 96/411/EK határozat érvényességét meg kell hosszabbítani.

(7) A 96/411/EK határozat bizonyos rendelkezéseit módosítani kell a tapasztalatok fényében, azaz, egyebek közt, egyszerűsíteni kell az alkalmazásukat.

(8) Ez a határozat a program teljes időtartamára meghatároz egy pénzügyi keretet, amely a költségvetési szerv számára az éves költségvetési eljárás során elsődleges referenciakeretet képez az Európai Parlament, a Tanács és a Bizottság közötti, 1999. május 6-i Intézményközi megállapodás [5] 33. pontja értelmében.

(9) A 96/411/EK határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [6] szerint kell elfogadni.

(10) Tovább kell folytatni a jelenlegi megvalósíthatósági tanulmányokat annak megállapítására, hogy műszakilag lehetséges-e az EMOGA Garanciarészlege által fizetett támogatásról adatbázis létrehozása, és milyen források szükségesek ehhez,

ELFOGADTA EZT A HATÁROZATOT:

1. cikk

A 96/411/EK határozat a következőképpen módosul:

1. A 2. cikk a) pontja helyébe a következő rendelkezés lép:

"a) meghatározza a kiemelt statisztikai területeket a II. mellékletben ismertetettek közül, amelyek a következő évben tagállami szintű intézkedések tárgyát képezhetik;"

2. A 3. cikk helyébe a következő rendelkezés lép:

"3. cikk

Határidő és eljárás

A közösségi agrárstatisztikák 1. cikkben említett kiigazításának folyamatát folytatni kell a 2000–2002. évi időszakban is. Ezt a folyamatot a Bizottság koordinálja, a 4. cikkben meghatározott műszaki cselekvési tervek segítségével. A 11. cikkben említett bizottsági javaslatokkal összhangban az Európai Parlament és a Tanács ezen időszak lejártával dönthet annak meghosszabbításáról."

3. A 4. cikk (2) bekezdését el kell hagyni.

4. Az 5. cikk helyébe a következő rendelkezés lép:

"5. cikk

A tagállamok jelentései

A tagállamok a Bizottság elé terjesztik:

a) minden évben legkésőbb május 31-ig a tájékoztatót a következő évi kiemelt intézkedésekben való esetleges részvételi szándékukról, mellékelve a megvalósítási tervek összegzését és a költségbecslést;

b) a műszaki cselekvési tervnek a Bizottság által történt elfogadását követően a tagállamokat érintő egyes intézkedésekhez kidolgozott munkatervet;

c) jelentésüket minden egyes intézkedés befejezése után annak az intézkedésnek a végrehajtásáról, amelyben részt vettek.

Az a), b) és c) pont szerint előterjesztendő dokumentumok tartalmazzák a végrehajtás módszertanának tervezett módosításait, az elvégzendő munkát, a várt nehézségeket és az azok leküzdését célzó javaslatokat, a mozgósítandó nemzeti és közösségi forrásokat és a közösségi szintű fejlesztést célzó javaslatokat. Egyúttal meghatározzák azokat az intézkedéseket, amelyekhez a Közösség pénzügyi támogatására van szükség.

A 10. cikkben meghatározott eljárást követve a Bizottság egyszerűsített, szabványos formanyomtatványokat készít a jelentések benyújtásának elősegítésére."

5. A 6. cikk a következőképpen módosul:

a) a (3) bekezdés helyébe a következő bekezdés lép:

"(3) A hozzájárulás a tagállamok részére két részletben kerül kifizetésre, amelyből az intézkedés során felmerülő költségek közösségi részarányának 30 %-át kitevő első részt előre fizetik ki, az intézkedés munkatervének a Bizottság elé terjesztése, illetve a Bizottság általi elfogadása után. A fennmaradó rész kifizetésére akkor kerül sor, ha a tagállamok a Bizottság elé terjesztették az intézkedés végrehajtásáról szóló jelentést, és azt a Bizottság elfogadta. A Bizottság minden szükségesnek ítélt helyszíni ellenőrzést elvégez a tagállamok illetékes hatóságaival együttműködve."

b) az alábbi új bekezdést kell beilleszteni:

"(4) A 2000–2002. évi program végrehajtására szánt pénzügyi keret 3000000 euró.

Az éves előirányzatokat a költségvetési szerv a pénzügyi terv keretei között engedélyezi."

6. A 10. cikk helyébe a következő rendelkezés lép:

"10. cikk

(1) A Bizottságot munkájában az Agrárstatisztikai Állandó Bizottság (a továbbiakban: bizottság) segíti.

(2) Ahol e cikkre történik hivatkozás, az 1999/468/EK határozat 4. és 7. cikkét kell alkalmazni, tekintettel a határozat 8. cikkének rendelkezéseire.

Az 1999/468/EK határozat 4. cikke (3) bekezdésében meghatározott időszak három hónap.

(3) A bizottság kidolgozza saját eljárási szabályzatát."

7. A 11. cikkben az "1999" helyébe "2002 lép."

8. A határozat a következő cikkel egészül ki:

"11a. cikk

Az EMOGA Garanciarészlege kifizetéseinek adatbázisa

A Bizottság folytatja a jelenleg folyamatban lévő megvalósíthatósági tanulmányokat az Európai Mezőgazdasági Orientációs és Garanciaalap Garanciarészlege kifizetéseivel kapcsolatos adatbázis létrehozása műszaki lehetőségének meghatározása céljából, különösen az egyes kedvezményezettek szintjén a kapott támogatás mértékére, az érintett területekre és az érintett állatok számára vonatkozó adatok felvételére és az ilyen adatok feldolgozására legalkalmasabb számítógépes rendszer megvalósítása érdekében.

Legkésőbb 2001. december 31-én a Bizottság jelentést terjeszt az Európai Parlament és a Tanács elé e megvalósíthatósági tanulmányok eredményeiről és az adatbázis megvalósításához és az adatok statisztikai feldolgozásához szükséges (műszaki, pénzügyi és emberi) forrásokról."

2. cikk

Ez a határozat az Európai Közösségek Hivatalos Lapjában való kihirdetését követő harmadik napon lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, 2000. szeptember 28-án.

az Európai Parlament részéről

az elnök

N. Fontaine

a Tanács részéről

az elnök

P. Moscovici

[1] HL C 307. E, 1999.10.26., 29. o.

[2] Az Európai Parlament 1999. december 17-i véleménye (a Hivatalos Lapban még nem tették közzé), a Tanács 2000. május 29-i közös állásfoglalása (HL C 240., 2000.8.23., 1. o.) és az Európai Parlament 2000. szeptember 5-i határozata.

[3] HL L 162., 1996.7.1., 14. o. A legutóbb a 98/514/EK bizottsági határozattal (HL L 230., 1998.8.18., 28. o.) módosított határozat.

[4] HL L 42., 1999.2.16., 1. o.

[5] HL C 172., 1999.6.18., 1. o.

[6] HL L 184., 1999.7.17., 23. o.

--------------------------------------------------